钦定古今图书集成/明伦汇编/氏族典/第365卷 > 《廖用贤尚友录》 > 岑晊
## 钦定古今图书集成/明伦汇编/氏族典/第365卷 > 《廖用贤尚友录》 > 岑晊

按《后汉书岑晊传》：“晊字公孝，南阳棘阳人也。父像，晊
年少未知名，往候同郡宗慈。慈与语，大奇之，俱至雒
阳，因诣太学受业。晊有高才，太守弘农成琎闻晊高
名，请为功曹，又以张牧为中贼曹吏。琎委心晊牧，褒
善纠违，肃清朝府。宛有富贾张汎者，桓帝美人之外
亲，善巧雕镂玩好之物，颇以赂遗中官，以此并得显位。恃其伎巧，用埶纵横。晊与牧劝琎收捕汎等。既而
遇赦，晊竟诛之，并收其宗族宾客，杀二百馀人。后乃
奏闻，于是中常侍侯览使汎妻上书讼其冤。帝大震
怒，征琎下狱死。晊与牧遁逃，亡匿齐、鲁之间。会赦出
后，州郡察举，三府交辟，并不就。及李、杜之诛，因复逃
窜，终于江夏山中云。